DOI: 10.14457/tu.the.2024.1253
title: การบูรณาการการปราบปรามการทุจริตของหน่วยงานภาครัฐ: กรณีศึกษา แผนงานบูรณาการต่อต้านการทุจริตและประพฤติมิชอบ

description: การศึกษาวิจัย เรื่อง การบูรณาการการปราบปรามการทุจริตของหน่วยงานภาครัฐ กรณีศึกษา แผนงานบูรณาการต่อต้านการทุจริตและประพฤติมิชอบ มีวัตถุประสงค์ ดังนี้ 1) เพื่อศึกษาลักษณะการบูรณาการของหน่วยงานด้านการปราบปรามการทุจริตภายใต้แผนงานต่อต้านการทุจริตและประพฤติมิชอบ 2) เพื่อศึกษาปัญหาและอุปสรรคในการบูรณาการด้านการปราบปรามการทุจริต ภายใต้แผนงานบูรณาการต่อต้านการทุจริตและประพฤติมิชอบ 3) เพื่อจัดทำข้อเสนอแนะแนวทางในการเพิ่มประสิทธิภาพการบูรณาการของหน่วยงานด้านการปราบปรามการทุจริต ภายใต้แผนงานบูรณาการต่อต้านการทุจริตและประพฤติมิชอบ รวมถึงเพื่อตอบคำถามวิจัยที่ว่า ลักษณะการบูรณาการการปราบปรามการทุจริตของหน่วยงานด้านการปราบปรามการทุจริตฯ และอะไร คือ ปัญหาและอุปสรรคสำคัญที่ส่งผลต่อการบูรณาการการปราบปรามการทุจริต จนนำไปสู่รัฐควรมีแนวทางในการแก้ไขปัญหา และเพิ่มประสิทธิภาพการบูรณาการด้านการปราบปรามการทุจริตอย่างไร ซึ่งการวิจัยนี้เป็นการวิจัยเชิงคุณภาพ โดยเก็บข้อมูลจากเอกสาร และมีการสัมภาษณ์เชิงลึกผู้บริหารและข้าราชการที่เกี่ยวข้องกับการบูรณาการการปราบปรามการทุจริต จากทั้ง 3 หน่วยงานหลัก ได้แก่ สำนักงานคณะกรรมการป้องกันและปราบปรามการทุจริตแห่งชาติ (สำนักงาน ป.ป.ช.) สำนักงานคณะกรรมการป้องกันและปราบปรามการทุจริตในภาครัฐ (สำนักงาน ป.ป.ท.) และสำนักงานป้องกันและปราบปรามการฟอกเงิน (สำนักงาน ปปง.) โดยพิจารณาการบูรณาการใน 4 มิติ ได้แก่ ด้านนโยบายและกฎหมาย ด้านงบประมาณ ด้านบุคลากร และด้านเทคโนโลยีและข้อมูลสารสนเทศ ผลการศึกษา พบว่า ลักษณะการบูรณาการการปราบปรามการทุจริตของหน่วยงานทั้ง 3 หน่วยงาน มีการบูรณาการความร่วมมือในหลายมิติ โดยเฉพาะในด้านนโยบายและกฎหมาย มีการกำหนดยุทธศาสตร์และกรอบการดำเนินงานร่วมกัน เช่น การจัดทำมาตรการแก้ไขปัญหาการทุจริตแบบบูรณาการเพื่อเป็นแนวทางจัดทำงบประมาณภายใต้แผนงานบูรณาการฯ และการลงนามบันทึกข้อตกลงความร่วมมือ (MOU) เพื่อขับเคลื่อนการดำเนินงานร่วมกัน อย่างไรก็ตาม ยังขาดกลไกกลาง ที่มีอำนาจกำกับติดตามและประสานการดำเนินงานอย่างจริงจัง ทำให้การประสานงานหลายครั้งเกิดความล่าช้าและซ้ำซ้อน ในด้านงบประมาณแผนงานบูรณาการต่อต้านการทุจริตและประพฤติมิพบว่า มีลักษณะการบูรณาการการขอรับจัดสรรงบประมาณภายใต้แผนงานบูรณาการร่วมกัน หากแต่การจัดสรรงบประมาณผ่านแผนงานบูรณาการฯ มีการกำหนดตัวชี้วัดร่วม แต่ยังมีลักษณะกระจายตัว โดยแต่ละหน่วยงานยังคงดำเนินโครงการของตนเองเป็นหลักมากกว่าการออกแบบโครงการร่วม ส่งผลให้ประสิทธิภาพของงบประมาณโดยรวมไม่ชัดเจนในการสนับสนุนเป้าหมายร่วมอย่างแท้จริง ในด้านบุคลากร พบว่า มีลักษณะการบูรณาการแลกเปลี่ยนข้อมูลและการทำงานร่วมกันในระดับเจ้าหน้าที่ เช่น การประสานงานส่งต่อข้อมูลธุรกรรมทางการเงิน การวางแผนการทำงานร่วมกันเพื่อนำไปสู่การจับกุมผู้กระทำความผิดซึ่งหน้า อย่างไรก็ตาม ข้อจำกัดภาระงานของแต่ละหน่วยงานที่สูง และระยะเวลาของกระบวนการยุติธรรรม ความเชื่อใจในการทำงานร่วมกัน รวมถึงการโยกย้ายการเกษียณอายุของเจ้าหน้าที่ มักเป็นข้อจำกัดในการบูรณาการอย่างต่อเนื่อง ประกอบกับไม่มีระบบพัฒนาศักยภาพเฉพาะด้านที่รองรับภารกิจบูรณาการข้ามหน่วยงานอย่างเป็นระบบ ในด้านเทคโนโลยีและระบบข้อมูล คือ มีลักษณะการบูรณาการเชื่อมโยงด้านเทคโนโลยี แม้ว่าบางหน่วยงานจะมีระบบเทคโนโลยีสารสนเทศเชื่อมโยงข้อมูลกันโดยตรง เช่น ระบบบริหารจัดการคดีและร้องเรียน (CCMS Portal) ของสำนักงาน ป.ป.ช. แต่ยังขาดระบบฐานข้อมูลกลางที่สามารถเชื่อมโยงข้อมูลข้ามหน่วยงานได้อย่างมีประสิทธิภาพ รวมถึงประเด็นเรื่องกฎหมายเกี่ยวกับความลับและข้อมูลส่วนบุคคลที่ยังเป็นอุปสรรคในการแลกเปลี่ยนข้อมูลสำคัญระหว่างกัน จากข้อค้นพบดังกล่าว ผู้วิจัยเสนอให้มีการจัดตั้งกลไกกลางเพื่อกำกับดูแลและประสานงานแผนงานบูรณาการด้านการปราบปรามการทุจริตโดยเฉพาะ ควบคู่กับการพัฒนาระบบข้อมูลร่วม การจัดทำแผนปฏิบัติการแบบมีส่วนร่วม และการพัฒนาบุคลากรข้ามหน่วยงาน เพื่อสร้างวัฒนธรรมความร่วมมือที่ยั่งยืน และนำไปสู่การยกระดับการปราบปรามการทุจริตของประเทศให้มีประสิทธิภาพมากยิ่งขึ้น